23. schôdza NR SR - 2.deň - B. popoludní
Dátum: 2021-01-27
Poslanec: Mizík, Stanislav (ĽS Naše Slovensko)
Druh vystúpenia: Vystúpenie v rozprave

60. Vážené poslankyne a poslanci, minister na začiatku svojej reči povedal, že sa máme pozrieť do minulosti. To som aj urobil. A neskôr vám tu moje pozeranie uvediem. Celý tento návrh obrannej stratégie považujem za paškvil. Servilnejší sluhovia ako tí, čo stvorili tieto zdrapy papiera, už ani snáď nemôžu existovať. Za vzletnými slovami o partnerstvách vidím úplné a dobrovoľné danie sa do role otroka, nepríčetného okovami spútaného otroka. Dobrovoľného otroka, ktorý príjme každú chúťku svojho pána. Prečo som sa takto vyjadril na tento návrh? No vysvetlím. Je to skúsenosť a poznanie histórie. Západné krajiny už pred naším vstupom do NATO viedli nespočetné vojny naprieč celým svetom. Robili puče, prevraty. Vždy kvôli svojim záujmom. Všade, kde šliapla čižma vojakov NATO, bola tráva červená od krvi. Obrovský zoznam zločinov NATO som vymenoval už v minulom volebnom období. Bol to obrovský zoznam vojen a pučov a prevratov, ale zameriam sa teraz skôr na obdobie po začiatku spolupráce Slovenska s NATO. Pre mňa najhroznejším činom bola participácia Slovenska pri bombardovaní Juhoslávie. To povolenie preletov bombardérov cez náš vzdušný priestor bolo ako podať nožík vrahovi, aby si pichol, aby si mohol pichnúť. Týmto sme pomohli vraždiť našich slovanských bratov a dokonca aj bombardovať Slovákov tam žijúcich. Poznám takých. Vo Vojvodine, takže sa nesmejte, pán Žiak. Bombardovalo sa dokonca aj s ochudobneným uránom. Viete, aké svinstvo to narobilo so životným prostredím a telami ľudí? Takéto dedičstvo NATO a ďalšie zotrvávanie v ňom mám podporovať? Ja mám toto podporovať? Zničené nemocnice mám podporovať? Mám tolerovať to ničenie? Či mám tolerovať zničený vlak so svadobčanmi? A vyvraždenými, samozrejme. Tak to teda tiež nie. Kto už len môže spolupracovať s notorickými klamármi z NATO? No kdeže sú tie Saddámove chemické zbrane? No nikde, ale jeho Irak je rozvrátený a zničený a jeho budúcnosť, no, je tiež nikde. Krajiny patriace do NATO pomohli rozvrátiť polovicu Afriky a Blízkeho východu. A teraz tu máme obrovské kvantá emigrujúcich mladých juncov v značkových šatách s najnovšími mobilmi. Všetko so všetkým súvisí. Mnohé krajiny NATO a Európskej únie sa stávajú kalifátmi. Tam je naša budúcnosť? Atentáty boli vždy, ale teraz sú špecifické. Sekanie mačetami, pichanie nožmi, zrážanie autami, masové znásilňovania. Však krajiny EÚ a NATO nevedia ochrániť ani samé seba. Ako chcú ochraňovať nás alebo celý svet. Sú pnutia medzi Európskou úniou a USA. Celý svet je v chaose. Mnohí si myslia, že v organizovanom chaose. Západné krajiny ako súčasť Československa nás Slovákov už raz zradili. Nebol som nikdy zástanca Československa, ale holý fakt je, že ako útvar bolo zradené práve západnými krajinami. A bratia Češi na to doplatili fakt veľmi zle. A tento návrh je najservilnejší, ktorý poznám. Celá jeho koncepcia nám neprinesie mier a bezpečnosť. Prinesie chaos a možno aj vojnu, ktorej budeme prvosledový cieľ, to už som vám vravel raz, pán minister. A teraz ešte raz zopakujem to, čo som povedal na začiatku. Vo svojej úvodnej reči pán minister povedal, že sa musíme pozrieť do minulosti. Tak ja som sa pozrel do minulosti. Pozrel som sa na to slávne NATO čo prinieslo, ale nevidím tam nič pozitívne. A mať ho ako východiskový bod obrannej stratégie je podľa mňa scestné. Ďakujem.